《咏月》
清代·黄幼蘩

清切空阶月，相依欲二更。寂喧非一致，千秋同此明。

萧萧庭中女，俯仰触中情。对此令人远，况乃兼秋声。

浅深各有感，今昔宁无惊。秋在孤吟外，愁从何处生。

人生有代谢，万物有衰荣。茫茫乾坤里，相积为愁城。

欲挽西江水，一洗万古情。虚窗来素影，清泪落寒檠。

作者简介：黄幼蘩，字汉宫。幼藻妹。